2014 February | Vaal Triangle Business Directory | VaalFindit
SASOLBURG. – Die reuk van Deep-heat, ywerige atlete en gewapende wagte is nie 'n kombinasie wat gewoonlik by die DP de Villiers stadion in Sasolburg saam beleef word nie, maar op 28 Januarie het die Streeks-oortreder Atletiekkampioenskappe 2014 hier plaasgevind. Die kampioenskappe waarby alle gevangenisse in die Vrystaat/Noord-Kaap streek betrokke was, is aangebied deur die Sasolburg Gevangenis onder die Groenpunt Bestuur Area. Opgewonde oortreders van sover as Colesberg en Upington het gekom om hierdie dag saam met 310 oortreders aan die byeenkoms deel te neem. Groenpunt self het 25 fikse atlete in verskeie baan en veld items gehad op die dag. Atlete kon deelneem aan lang/kort afstande, hoogspring, verspring, spiesgooi, diskus en gewigstoot. Al die atlete wat goed gevaar het op hierdie dag sal op 20 en 21 Februarie aan die Nasionale Oortreders Atletiek Kampioenskap in Mafikeng deelneem. Bo-en-behalwe die medaljes en deelname aan die Nasionale byeenkoms, was hierdie ook 'n heerlike uitstappie vir die oortreders. Die tema van die byeenkoms was "Rehabilitation Through Sports & Recreational Development " en slegs oortreders wat byna hulle vonnis klaar uitgedien het en wat die rehabilitasie programme in hul gevangenisse voltooi het, kon aan hierdie kampioenskappe kom deelneem. Sekuriteit was natuurlik ook bitter goed georganiseer op die dag om seker te maak dat absoluut niks skeef loop nie. Wat dit net soveel lekkerder gemaak het is die feit dat die tronkbewaarders amper meer opgewonde was as die atlete en hul atlete met uiterste geesdrif aangepor het.
SASOLBURG. – Die berigte DF Malan-R59 kruising net buite Sasolburg wat al talle lewens geëis het, kan dalk in die toekoms ongelukvry wees danky Sasol!
Sasol, in samewerking met die Metsimaholo- en Vrystaat-regering, het begin met die opgradering van dié kruising (R59 en DF Malan).
Sedert 2008 was daar 108 voertuie betrokke in 55 ongelukke. In hierdie 55 ongelukke het 56 mense beserings opgedoen en 18 is dood.
'n Groot bydraende faktor is die hoë verkeervolume wat daagliks deur die kruising gaan. Die totale verkeer wat deur die kruising gaan, is gemiddeld 12 815 voertuie per dag, waarvan 'n derde swaarvoertuie is.
Sasol bou nou 'n uitgangs-baan (slip lane), vir voertuie wat van Vereeniging se kant af op die R59 ry en in DF Malan wil afdraai. Dié baan sal dit ook makliker maak vir voertuie wat uit DF Malan op die R59 wil draai, om die aankomende verkeer te sien. Motoriste wat vanaf DF Malan links (na Parys), wil draai se uitgangs-baan sal vroeër begin sodat dit dinge nog veiliger sal maak vir die motoriste wat reguit oor die R59 wil gaan, of regs op die R59 wil draai. Verdere veranderinge is om 'n versperring-eiland te bou tussen die uitgangs-baan en die R59 om stilstaande verkeer op DF Malan te beskerm teen aankomende trokke en voertuie op die R59. Daar sal ook 'n ekstra baan, wat slegs vir voertuie wat regs wil draai op die Wonderfonteinpad vanaf die R59 (van Vereeniging se rigting), aangebring word met 'n eiland-mediaan wat hulle sal beskerm terwyl hulle vir aankomende verkeer vanaf Parys wag. Die Wonderfonteinpad sal ook toegewyde uitgangs-bane hê vir voertuie wat links/regs op die R59 wil draai. Al bogenoemde veranderinge behoort 'n groot bydrae tot veiligheid te maak.
Die Goeiehoek-kontreimark word op 8 Februarie vanaf 09:00 tot 15:00 op die plaas Bosrand in die Vereeniging-distrik gehou.
Bring die hele gesin en kom snuffel, ontspan en kuier lekker saam. Vars en gedroogde groente en vrugte, plaashoenders, biltong, konfyt, heuning en uitmuntende tuisgebak en heerlike gemmerbier is maar 'n paar van die lekkernye wat hier te koop sal wees. Verder sal daar ook pragtige handwerk, kuns, juwele, oudhede, organiese kruie en gesondheidsprodukte te koop wees. Moet nie van die tradisionele pap en kaiings, afval en kuier- en teetuin vergeet nie. Lekker pret en vermaak sal ook vir die kleinspan aangebied word.
Neem die R42 Vereeniging/Heidelberg-pad. Draai rigting Goeiehoek by Meyerton/Goeiehoek-kruising. Na vier kilometer, draai regs in die syaansluiting, rigting Goeiehoek. Bosrand is dan die eerste plaas op linkerhand na die syaansluiting. Die GPS-koördinate is S26*38!58.1"E28*06"50.0". Daar is 'n teerpad tot by die plaas se ingang.